WTI ร่วง 3% หลุด 35 ดอลลาร์ หวั่น “โควิด” ระบาดรอบใหม่ ฉุดศก.-ดีมานด์น้ำมันทรุด
WTI ร่วง 3% หลุด 35 ดอลลาร์ หวั่น “โควิด” ระบาดรอบใหม่ ฉุดศก.-ดีมานด์น้ำมันทรุด
15 มิ.ย. 2563

ผู้สื่อข่าวรายงานว่า ราคาน้ำมัน WTI ดิ่งลงกว่า 3% หลุดจากระดับ 35 ดอลลาร์/บาร์เรล ในการซื้อขายทางระบบอิเล็กทรอนิกส์ช่วงเช้านี้ เนื่องจากนักลงทุนกังวลว่า หากไวรัสโควิด-19 แพร่ระบาดรอบสองในสหรัฐก็อาจฉุดเศรษฐกิจและความต้องการใช้น้ำมันชะลอตัวลงด้วย
โดย ณ เวลา 08.48 น. ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนก.ค. ร่วงลง 1.29 เซนต์ หรือ 3.56% แตะที่ระดับ 34.97 ดอลลาร์/บาร์เรล
ด้านนักลงทุนยังคงวิตกกังวลเกี่ยวกับการแพร่ระบาดรอบสองของไวรัสโควิด-19 ในสหรัฐ เนื่องจากตัวเลขผู้ติดเชื้อรายใหม่พุ่งขึ้นในหลายรัฐ ซึ่งรวมถึงรัฐอริโซนา, เซาท์ แคโรไลนา และเท็กซัส หลังจากที่มีการผ่อนคลายมาตรการล็อกดาวน์
ทั้งนี้ Worldometer ซึ่งเป็นเว็บไซต์รายงานข้อมูลที่มีการรวบรวมจากหน่วยงานด้านสาธารณสุขทั่วโลกนั้น เปิดเผยข้อมูลล่าสุดระบุว่า สหรัฐมีผู้ติดเชื้อไวรัสโควิด-19 จำนวน 2,161,117 ราย  และมีผู้เสียชีวิต 117,849 ราย โดยสหรัฐติดอันดับ 1 ของโลกทั้งจำนวนผู้ติดเชื้อไวรัสโควิด-19 และผู้เสียชีวิต
ขณะเดียวกันนักลงทุนจับตารายงานสต็อกน้ำมันดิบประจำสัปดาห์ของสหรัฐ โดยสำนักงานสารสนเทศด้านพลังงานสหรัฐ (EIA) จะเปิดเผยข้อมูลดังกล่าวในวันพุธนี้ เวลา 21.30 น.ตามเวลาไทย